## La Generalitat inicia les obres de reconstrucció del pont i els accessos al Circuit Ricardo Tormo de Cheste danyats per les inundacions

*** El cost de la recuperació, que du a terme la Conselleria de Medi Ambient, Infraestructures i Territori, ascendix a un milió d’euros
* A Cheste, la Generalitat també està executant les obres de rehabilitació de dos ponts danyats en la CV-50**

La Generalitat ja ha iniciat les obres de reconstrucció del pont i els accessos al Circuit Ricardo Tormo de Cheste, en el barranc de la Sechara, que van resultar greument afectats per les inundacions que van tindre lloc el mes d’octubre passat. La Conselleria de Medi Ambient, Infraestructures i Territori du a terme estes actuacions, el cost total de les quals ascendix a un milió d’euros.

El projecte preveu obres importants en els accessos al Circuit Ricardo Tormo, com la reparació del pont sobre el barranc de la Sechera, l’estructura en el camí perimetral i un gual inundable en l’accés 14. Estes intervencions tenen com a objectiu optimitzar l’accés al circuit i la zona d’aparcament, ja que actualment l’accés principal i el gual són impracticables.

Estos treballs de reconstrucció formen part del pla ‘Recuperem València’ i s’inicien després que la Generalitat haja assumit les competències necessàries per a dur a terme la rehabilitació d’infraestructures en 25 municipis afectats, entre les quals hi ha el pont i els accessos al circuit de Cheste.

El pla de recuperació de carreteres, ponts i passarel·les locals acordat per la Conselleria de Medi Ambient, Infraestructures i Territori amb el Ministeri de Transports i Mobilitat Sostenible preveu l’execució, per part de la Generalitat, d’aproximadament mig centenar d’intervencions en infraestructures locals, a causa de les dificultats dels municipis per a assumir els treballs i la necessitat de dur-los a terme com més prompte millor.

Segons l’acord del Consell, la Generalitat s’encarregarà de la recuperació d’estructures en els municipis d’Albal, Alcàsser, Aldaia, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa, Montserrat, Pedralba, Picassent, Requena, Siete Aguas, Sinarcas, Sot de Chera i Torrent. A més, en les localitats d’Algemesí, Beniparrell, Buñol i Catarroja, la responsabilitat de les obres es compartirà entre l’Administració autonòmica i l’estatal.

**Actuacions a Cheste**

A més dels accessos al circuit, la Conselleria també està executant a Cheste les obres de rehabilitació dels dos ponts de la carretera CV-50 situats en els PK 74+000 i 76+200. Estos ponts, que connecten el municipi de Cheste amb l’A-3, van patir danys greus a causa de les inundacions. Per a recuperar-los, s’ha assignat un pressupost de 8.748.000 euros.

Mentres s’executen les obres, el termini de finalització de les quals s’estima en deu mesos, la Conselleria de Medi Ambient ha habilitat un desviament provisional per a millorar la connexió i la fluïdesa del trànsit en la zona. Este desviament provisional substituïx el pont que va instal·lar la Unitat Militar d’Emergències el mes de desembre passat.

Fecha: 22/01/2025